Diari Oficial de la Generalitat Valenciana


Sumari del DOGV 4128, del 15-11-2001 (2001/10531)

RESOLUCIÓ de 27 d'agost de 2001, de la Direcció General d'Indústria i Energia de la Conselleria d'Indústria i Comerç, per la qual s'atorga autorització administrativa prèvia a l'empresa Compañía Española de Gas, SA per a la construcció de les instal·lacions de distribució de gas natural al terme municipal d'Alcoi a la província d'Alacant.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4128

Data del DOGV
:   15-11-2001

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2001/10473


Organisme emissor
:   Conselleria d'Indústria i Comerç

Tipus de document
:   Resolució

RESOLUCIÓ de 27 d'agost de 2001, de la Direcció General d'Indústria i Energia de la Conselleria d'Indústria i Comerç, per la qual s'atorga autorització administrativa prèvia a l'empresa Compañía Española de Gas, SA per a la construcció de les instal·lacions de distribució de gas natural al terme municipal d'Alcoi a la província d'Alacant. [2001/10102]
  
Vista la sol·licitud presentada per Repsol Butano, SA, amb data 5 d'octubre de 1995, al Servei Territorial d'Indústria i Energia d'Alacant per a la concessió administrativa per a la prestació del servei públic de subministrament i distribució per canalització de combustibles gasosos de la segona tercera família a la localitat d'Alcoi (Alacant), per a usos domèstics, comercials i a xicotetes indústries.
  
Vista la sol·licitud de l'empresa Compañía Española de Gas, SA presentada durant el període d'informació pública a què fa referència l'article 11 del Decret 2.913/1973, de 26 d'octubre, pel qual s'aprova el Reglament General del Servei Públic de Gasos Combustibles, en què aporta projecte en competència, perquè li és atorgada la concessió administrativa per a la distribució de gas natural al municipi d'Alcoi (Alacant).
  
Vistos l'escrit i la documentació addicional que l'acompanya de data 17 de desembre de 1999, presentat per Compañía Española de Gas, SA, on sol·licita, tot complint la Llei 34/1998, del Sector d'Hidrocarburs, autorització administrativa per a la distribució de gas natural a Alcoi (Alacant).
  
Vist l'escrit, amb data d'entrada al Servei Territorial d'Indústria i Energia d'Alacant de 23 de febrer de 2000, presentat per Repsol Butano, SA, on demana que deixen sense efecte la sol·licitud de data 5 d'octubre de 1995 per a la concessió administrativa de subministrament i distribució per canalització de combustibles gasosos de la segona i tercera família a la localitat d'Alcoi (Alacant).
  
Vist que l'Ajuntament d'Alcoi va ser informat pel Servei Territorial d'Indústria i Energia d'Alacant de la sol·licitud feta per les empreses Repsol Butano, SA i Compañía Española de Gas, SA, tot complint el que s'ha disposat en l'article 6 de la Llei 10/1987, de 15 de juny, de Disposicions Bàsiques per a un Desenvolupament Coordinat d'Actuacions en Matèria de Combustibles Gasosos, perquè poguera exercir la facultat a què fa referència el paràgraf tercer de l'article 1 de l'esmentada llei.
  
Vist que en data 19 de febrer de 1996 l'Ajuntament d'Alcoi sol·licità exercir la facultat a què fa referència l'apartat 3 de l'article 1 de la Llei 10/1987.
  
Vist que amb data 22 de juny de 2001, en sessió ordinària realitzada pel ple de l'Ajuntament d'Alcoi, es va adoptar el següent acord:
  
- Rescindir per mutu acord el contracte de concessió de l'ús privatiu del domini públic municipal per a la construcció, instal·lació i posterior explotació d'una xarxa de conduccions de gas entre la mercantil Alcoy Cocentaina de Gas, SA i l'Ajuntament, adjudicat en sessió plenària realitzada el dia 11 de febrer de 1998, atés l'interés públic que justifica l'inconvenient de mantenir el contracte.
  
- Desistir dels procediments incoats per aquest ajuntament i que han originat els recursos números 2.493/1998 i 1.717/1998, que es tramiten en la secció tercera de la Sala Contenciosa Administrativa del Tribunal Superior de Justícia de València.
  
Vist que per aplicació de l'article 55 punt 1 apartat b) de l'esmentada llei les instal·lacions de distribució de gas natural requereixen autorització administrativa prèvia.
  
Vist que la Llei 34/1998, de 7 d'octubre, del Sector d'Hidrocarburs, en la disposició transitòria huitena assenyala que els expedients d'autoritzacions i concessions referents a activitats objecte de regulació en el títol IV i que es troben en tràmit a l'entrada en vigor d'aquesta llei es resoldran de conformitat amb el que s'ha disposat en aquesta.
  
Vist que la Llei 34/1998, de 7 d'octubre, del Sector d'Hidrocarburs, en la disposició addicional sisena extingeix totes les concessions per a activitats incloses en el servei públic de subministrament de gasos combustibles per canalització, que queden substituïdes de ple dret per autoritzacions administratives de les establides en el títol IV de l'esmentada llei.
  
Atesa la proximitat del gasoducte de gas natural a la localitat d'Alcoi (Alacant), i per això la idoneïtat de distribuir aquest gas enfront d'altres gasos de la segona i tercera família.
  
Atés que s'han complit els tràmits reglamentaris en l'expedient instruït a aquest efecte.
  
Atesos els avantatges amb vista a la garantia, la importància, la qualitat i les condicions tècniques plantejades per Compañía Española de Gas, SA, aquesta Direcció General d'Indústria i Energia, en virtut del que s'ha establit anteriorment i de les competències que li han sigut assignades mitjançant l'Ordre de 9 de febrer de 2001, de la Conselleria d'Indústria i Comerç, resol:
  
Atorgar autorització administrativa prèvia a Compañía Española de Gas, SA, per a la construcció de la xarxa de distribució de gas natural per a usos domèstics, comercials i a xicotetes indústries, al terme municipal d'Alcoi a la província d'Alacant, les característiques principals de la qual són:
  
- Tipus de gas: gas natural procedent del gasoducte.
  
- La zona geogràfica del municipi per a la construcció de les instal·lacions de distribució de gas natural a què fa referència la present autorització administrativa prèvia queda delimitada a l'assenyalada en la documentació aportada.
  
- Pressupost: 513.245.245 pessetes (2.152.710,120 euros).
  
La present autorització administrativa prèvia s'atorga a l'empara del que s'ha disposat en els articles 3.3 apartat d) i 73.2 de la Llei 34/1998, de 7 d'octubre, del Sector d'Hidrocarburs, i quedarà sotmesa a les condicions que apareixen a continuació:
  
Primera
  
El titular constituirà en el termini d'un mes una garantia per valor de 7.163.616 pessetes (43.054,202 euros), import del dos per cent del pressupost de les instal·lacions que apareixen en l'expedient de sol·licitud, per a garantir el compliment de les seues obligacions, de conformitat amb el que assenyala el punt 4 de l'article 73 de la Llei 34/1998, de 7 d'octubre, del Sector d'Hidrocarburs. Aquesta fiança es constituirà en la Tresoreria del Servei Territorial d'Alacant de la Conselleria d'Economia, Hisenda i Ocupació, en qualsevol de les formes assenyalades en l'article 11, apartat 3, del Decret 1.775/1967, de 22 de juliol (BOE de 25 de juliol de 1967 i correcció d'errades BOE de 2 de setembre de 1967). La fiança es tornarà al titular de la present autorització una vegada que el Servei Territorial d'Indústria i Energia d'Alacant formalitze l'acta de posada en marxa de les instal·lacions a què fa referència la present resolució.
  
Segona
  
Compañía Española de Gas, SA complirà les obligacions que estrictament s'assenyalen en l'article 74, Obligacions dels distribuïdors de gas natural, i en el punt 1 de l'article 83, Obligacions i drets dels distribuïdors i comercialitzadors en relació amb el subministrament, de la Llei 34/1998, de 7 d'octubre, del Sector d'Hidrocarburs. En especial, estarà obligada a procedir a l'ampliació de les instal·lacions de distribució, en l'àmbit geogràfic de la seua autorització, quan calga atendre noves sol·licituds de subministrament de gas, sense perjudici d'allò que resulte de l'aplicació del règim que reglamentàriament s'establisca per a les connexions, tal com assenyala l'apartat d) de l'article 74 de l'esmentada llei.
  
Tercera
  
El titular de la present autorització gaudirà, com a distribuïdor, dels dret que assenyalen els articles 75 i 83 de la Llei 34/1998, de 7 d'octubre, del Sector d'Hidrocarburs.
  
Quarta
  
Les instal·lacions que s'establiran es faran d'acord amb el projecte tècnic d'execució que es presentarà dins del termini d'un mes, comptat a partir de la data de la publicació de la present resolució en el Diari Oficial de la Generalitat Valenciana, i es referiran als elements compresos en l'àmbit d'aplicació del Reglament de Xarxes i Connexions de Combustibles Gasosos aprovat mitjançant l'Ordre de 18 de novembre de 1974 (BOE de 6 de desembre de 1974) i modificat mitjançant l'Ordre de 26 d'octubre de 1983 (BOE de 8 de novembre de 1983) i la seua correcció d'errades (BOE de 23 de juliol de 1984), l'Ordre de 6 de juliol de 1984 (BOE de 23 de juliol de 1984), l'Ordre de 9 de març de 1994 (BOE de 21 de març de 1994), l'Ordre de 29 de maig de 1998 (BOE d'11 de juny de 1998), i compliran aquest reglament, la Llei 21/1992, de 16 de juliol, d'Indústria, així com les disposicions i normes tècniques que en general hi siguen d'aplicació. Aquestes instal·lacions estaran previstes per a respondre als avenços tecnològics en el camp del gas i aconseguir proveïments flexibles i segurs.
  
Compañía Española de Gas, SA haurà d'iniciar el subministrament de gas natural en el termini d'un mes comptat a partir de la data en què el Servei Territorial d'Indústria i Energia d'Alacant formalitze l'acta de posada en marxa de les instal·lacions.
  
Cinquena
  
La present autorització prèvia en cap cas s'entendrà concedida en règim de monopoli ni concedirà drets exclusius, tal com indica l'article 73 de la Llei 34/1998, de 7 d'octubre, del Sector d'Hidrocarburs.
  
Sisena
  
La present autorització administrativa prèvia s'entén sense perjudicis i independentment de les concessions, les llicències, els permisos o les autoritzacions de competència municipal, provincial, autonòmica, estatal, o d'aquest o uns altres organismes i entitats, que siguen necessàries per a la realització de les instal·lacions, d'acord amb la corresponent legislació sectorial o amb altres disposicions que resulten aplicables i, en especial, les relatives a l'ordenació del territori i del medi ambient; tot això d'acord amb el que s'ha disposat en l'article 73.4 de la Llei 34/1998, de 7 d'octubre.
  
Setena
  
La determinació de les tarifes i del règim econòmic que siguen d'aplicació per al subministrament de gas natural es regiran per les disposicions vigents en cada moment.
  
Huitena
  
La present autorització s'atorga sense perjudici de tercers i salvant els drets particulars.
  
Novena
  
Seran causa de revocació de la present autorització administrativa prèvia:
  
- L'incompliment de la constitució del depòsit de garantia en la forma i el termini assenyalats en la present condició.
  
- L'incompliment de les condicions indicades, la variació substancial de les característiques descrites en la documentació presentada i que n'ha determinat l'atorgament o una altra causa excepcional que ho justifique.
  
La present resolució no és definitiva en via administrativa i contra ella podrà interposar-se recurs d'alçada en el termini d'un mes, comptat des de l'endemà de la seua notificació, d'acord amb el que s'ha establit en l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.